作者:李曾伯
標題:賀新郎
內容:老作星沙守。問今年、平頭六十，翁還知否。暑葛霜砧都歷遍，還著迴旋舞袖。奚所用、皤然一叟。欲覓金丹駐顏色，縱鐵鞋、踏破終無有。空自詫，不龜手。西風又近中秋候。記相將、桂華開未，月兒圓又。弧矢四方男子事，爭奈灰心也久。何以報、國恩深厚。了卻宮痴歸去好，有竹窗、蓬戶生涯舊。姑一笑，付杯酒。